Dronning Margrethe bør melde sig på banen i kampen om at få udleveret den sultestrejkende dansker, Abdulhadi al-Khawaja fra Bahrain og stille sig til rådighed for den danske Udenrigsministers diplomatiske arbejde. Det mener Enhedslistens gruppeformand.

Det skriver Radio24syv.

- Det kan godt være, at det gør lige så stort indtryk på dem, at det er en Dronning, der henvender sig som, hvis det er en udenrigsminister.

- Og hvis det er det, der skal til, så er der ingen grund til ikke at gøre det, siger Enhedslistens gruppeformand, Per Clausen, til Radio24syv.

Kongen kan omstøde dom

Tidligere i dag meddelte det højeste retlige råd i Bahrain, at landet ikke ville udlevere danskeren.

Dermed har den største danske diplomatiske indsats af sin art nogensinde tabt et slag i kampen om at få den sultestrejkende menneskerettighedsforkæmper hjem til landet.

Men kongen af Bahrain kan omstøde afgørelsen.

Og det er her, Dronning Margrethe kommer ind i billedet.

Dronning Margrethe fik stryg af flere meningsdannere i den offentlige debat, da hun uddelte storkorset til kongen af Bahrain sidste år.

Men nu kan den gode relation mellem dronningen og den diktatoriske konge måske bruges til noget, mener Enhedslisten:

- Mit indtryk er, at man i Bahrain er optaget af kongelige relationer, og jeg er sikker på, at man er glad for den flotte medalje herskeren dernede fik, siger Per Clausen.

Dronningen skal holdes ude af udenrigspolitik

Men der er en grænse for indsatsen. Og den grænse går ved at involvere kongehuset. Det mener udenrigsordfører for De Radikale, Rasmus Helveg Petersen, som ikke under nogen omstændigheder vil have, at Margrethe blander sig - ikke engang hvis Dronningen rent faktisk kunne gøre en forskel.

- Jeg synes ikke, at Dronningen bør være en del af Danmarks Udenrigspolitik, siger Rasmus Helveg Petersen til Radio24syv.